Rånåsfoss kraftstasjon

Rånåsfoss kraftstasjon er et vannkraftverk på Rånåsfoss i Nes kommune i Viken fylke og utnytter fallet i Rånåsfossen i vassdraget Glomma.

Anlegget ble tegnet av Thorvald Astrup og oppført i perioden 1917–1922 under ledelse av Augustin Thoresen Paus, som fra 1922 ble den første direktøren i Akershus elektrisitetsverk (nå Akershus Energi).

Rånåsfoss kraftverk var et av de største og mest moderne for sin tid, og er med sine monumentale bygninger og nyskapende teknologiske egenskaper et av de viktigste kulturminnene i norsk kraftproduksjon.

Kraftverket har en total installert effekt på 125 MW, produserer årlig rundt 560 GWh og består av de tre produksjonsenhetene:

 Rånåsfoss I  (6 stk. francisturbiner) er den eldste delen av kraftverket (bygget fra 1918 – i drift fra 1922) og ligger på østsiden av Glomma. Nedlagt ett aggregat av gangen etter hvert som byggingen av et nytt til Rånåsfoss III ble igangsatt. Siste aggregat ble stanset i 2014.
 Rånåsfoss II med en kaplanturbin er den nyere delen av kraftverket på vestsiden av elva og ble bygget 60 år senere, i drift 1983. Effekt er 44 MW, årsproduksjon er 280 GWh.
 Rånåsfoss III med seks kaplanturbiner er bygget i et nytt hus inntil den gamle bygningen på østsiden. Det ble tatt i bruk, en turbin av gangen, fra 2013 til 2016. Samlet effekt er 81 MW, årsproduksjon er 280 GWh.

Kraftverket er eid av Akershus Energi gjennom Glomma Kraftproduksjon AS. Det ligger 5 km lenger oppe i elva enn Bingsfoss kraftverk

Demningene i Bingsfoss og Rånåsfoss er eneste hindring for småbåttrafikk fra Trøgstad til Fåberg nord for Lillehammer.


Energiforum 

I bygningen som huser Rånåsfoss I har det som følge av modernisering blitt mange ledige rom, og disse har blitt innredet som et informasjons- og dokumentasjonssenter med en interaktiv utstilling. Utstillingen dekker:
 Kraftproduksjonens historie og sosialhistorie relatert til byggingen av kraftverket (3. etasje)
 Metoder for kraftproduksjon med fokus på miljø- og økonomiaspekter (2. etasje)
 Skadevirkninger av forurensning og alternativer til forurensende energiutvinning (1. etasje) 
Energiforum inviterer hvert år alle tiendeklassinger i Akershus til utstillingen, og tar årlig imot 6000–7000 elever.

Bilder

Referanser

Eksterne lenker 
 
 NVE vannkraftdatabase
 
 Akershus Energi - Rånåsfoss I 
 Akershus Energi - Rånåsfoss II
 Akershus Energi - Rånåsfoss III
 Historiske fotografier fra Rånåsfoss i Nasjonalbibliotekets arkiv
 Akershus fylkeskommunes omtale av byggehistorien med mange bilder

Vannkraftverk i Viken
Glommavassdraget
Akershus Energi
Kraftverk i Nes (Akershus)
Kraftverk etablert i 1921
Kraftverk etablert i 1983
Kraftverk etablert i 2016
Thorvald Astrup
Sørum